als_Latn dik_Latn sag_Latn
Një regjim i ri i liberalizuar i lejeve të tranzitit midis Bullgarisë dhe Turqisë do të ndihmojë bizneset dhe do të zhvillojë ekonominë në të dy vendet, thanë zyrtarët dhe pronarët e bizneseve
Bullgaria dhe Turqia ranë dakord të vazhdojnë me hapa për të liberalizuar regjimin e lejeve të tranzitit pas një mosmarrëveshjeje që shpuri në bllokadën disa ditore midis dy vendeve në pikën e tyre kryesore të kontrollit kufitar. “Unë konsideroj se ne duhet të mendojmë rreth asaj se si kompanitë e të dy vendeve mund të rriten e të zhvillohen më tej, në vend që të konkurrojnë me njera tjetrën,” u tha gazetarëve ministri i transportit, punëve detare dhe komunikacioneve i Turqisë, Lutfi Evan, pas një takimi me homologun e tij bullgar Danail Papazov në shkurt. “Ne kemi shumë merak për Bullgarinë. Ne i japim rëndësi të madhe për të nxitur marrëdhëniet tona në sektorin e transportit. Në këtë kuptim, ne kemi udhë të rëndësishme përgjatë udhës së transportit: fushat e komunikacionit detar, hekurudhor janë fusha shumë të rëndësishme që vlejnë të bashkëpunosh në to”. Një marrëveshje e re, që është planifikuar të nënshkruhet deri nga fundi i marsit, do të zëvendësojë marrëveshjen e vjetëruar që hyri në fuqi në 1977. Rregullat e reja pritet të futen në pril. Sipas ministrisë së transportit, informacionit dhe komunikacioneve të Bullgarisë, vendet ranë dakord që administratorët në të dy anët e kufirit do të asistojnë plotësisht kompanitë e transportit për të lehtësuar operacionet e tyre në të dy vendet. Në një deklaratë për SETimes, ministria tha se do të ngrihet një qendër për thirrjet telefonike në Administratën e Automobilëve në Sofje dhe Drejtorinë e Përgjithshme të Trafikut Rrugor në Ankara për të zgjidhur të gjitha mosmarrëveshjet në procedimin e dokumenteve nga të dy palët. “Ky është një zhvillim i mirëpritur që të dy vendet ranë dakord mbi një liberalizim të plotë të regjimit të lejeve për të mbuluar tranzitin dhe ngarkesat dypalëshe”, tha Tolga Er, ekspert i logjistikës me bazë në Stamboll, Maxi Logistics Services, një kompani që kryen aktivitete transporti në të gjithë Bullgarinë për vite. Konsensusi midis vendeve u arrit në një takim emergjence të zyrtarëve të ministrisë së transportit mes presionit nga bizneset që po vuanin humbje të mëdha gjatë bllokadës së kufirit. Përfaqësuesit e sektorit privat në Turqi dhe Bullgari thanë se bllokadat kufitare kanë një ndikim negativ në të gjithë sektorët logjistikë dhe e fundit prej tyre ka shkaktuar humbje thelbësore. “Çdo ditë një kamion i ngecur në kufi u kushton bizneseve 150 euro”, tha Ilian Filipov, anëtar i Bordit të Menaxhimit të Shoqatës së Sindikatave të Transportit Rrugor, duke shtuar se organizata e tij mbështet “liberalizimin e plotë me tregun turk”. Kamionët me origjinë turke kryesisht mbajnë produkte të ndjeshme ndaj kohës e që duhen shpërndarë menjëherë. Vonesat dhe radhët e mëdha të kamionëve bëjnë që disa shoferë të nxitojnë me qëllim që të arrijnë destinacionin në kohë. Er tha se kjo mosmarrëveshje transporti u bë mbi një bazë arbitrare dhe pati një ndikim negativ në transaksionet midis Turqisë dhe vendeve të tjera evropiane, veçanërisht me kamionët rrugorë që zënë rradhë të gjata në kontrollet e përbashkët kufitarë. “Pasi Bullgaria është një vend tranzit për aktivitetet e transportit të Bullgarisë, 90 përqind e volumit total të kompanisë sonë kalon nëpërmjet Bullgarisë dhe kjo krizë krijoi një ndikim negativ ekonomik për ne,” tha Er. “Unë shpresoj se kjo marrëveshje e re do të zbatohet efektivisht dhe se praktika të ngjashme arbitrare të mos ndodhin më midis këtyre dy fqinjëve”. Marrëveshja erdhi si një rezultat i përpjekjeve për një kohë të gjatë të përfaqësuesve të sektorit turq e bullgarë. Shoqata Ndërkombëtare e Transportuesve të Turqisë (UND) dhe Shoqata e Ndërmarrjeve Bullgare për Transportin Rugor Ndërkombëtar dhe Rrugët, që janë të dyja anëtare të Bashkimit Ndërkombëtar të Transportit Rrugor, kanë qenë në dialog që nga 2001. Fatih Sener, drejtor ekzekutiv i UND me bazë në Stamboll, tha se organizata do të vazhdojë të mbrojë të drejtën e transportuesve turq që rrjedh nga Bashkimi Doganor midis Turqisë dhe Bashkimit Evropian, si dhe nga Organizata Botërore e Tregtisë në të gjitha platformat evropiane dhe fushat ndërkombëtare. “Lëvizja e lirë e mallrave, që është e vlefshme për tregtinë Turqi-BE që nga 1996, do të jetë e mundshme vetëm në qoftë se shtylla e transportit e këtij rregulli liberalizohet në përputhje me të gjithë vendet anëtarë të BE”, tha Sener. Er tha se është një nevojë për një sistem gjithëpërfshirës të BE-së që të parandalohen kriza të ngjashme në të ardhmen, pasi Turqia është një partner i rëndësishëm tregtie për vendet evropiane. Kjo kërkon një mekanizëm bazuar në rregullat e para-caktuara për të zgjidhur mosmarrëveshjet tregtare.
als_Latn als_Latn